《莫君写鹰图》
元代·刘崧

莫君写鹰如写生，毛翮嘴爪皆天成。轩然缣素出奇骨，眼光上天层云惊。

狠如猛士赴敌场，烱如愁胡望八荒。屹如虎将坐戎阃，歘如雷电驱干将。

皂雕最大木鹞小，老鹘两翅森开张。角鹰戴角下廖廓，海风飒飒天飞霜。

当时见画画搏击，突过陡捩捎平冈。山禽塌翼雉碎首，仁者见之心惨伤。

知君才名重江海，攻画苦心三十载。楚公绝笔见孤骞，太华峰尖见精采。

只今阴山谁复过，鸣鹘猎骑方森罗。江南万里芳草绿，奈尔鹰隼飞扬何。

作者简介：（1321—1381）元末明初江西泰和人，原名楚，字子高。洪武三年举经明行修，授兵部职方司郎中，迁北平按察司副使。坐事谪输作，寻放归。十三年召拜礼部侍郎，擢吏部尚书。寻致仕归。次年，复征为国子司业，卒于官。谥恭介。博学工诗，江西人宗之为西江派。有《北平八府志》、《槎翁诗文集》、《职方集》。